b"\n_START_ARTICLE_\nSt. Clement Danes\n_START_PARAGRAPH_\nSt. Clement Danes er en kirke i City of Westminster i England. Kirken ligger n\xc3\xa6r Royal Courts of Justice og London School of Economics p\xc3\xa5 Strand._NEWLINE_Kirken unngikk skader under storbrannen i London i 1666, men det ble allikevel n\xc3\xb8dvendig \xc3\xa5 ombygge kirken. Dette skjedde under ledelse av arkitekten Christopher Wren. Mellom 1680 og 1682 fikk han kirken gjenoppbygget i barokk stil.\n_START_SECTION_\nVikingtiden\n_START_PARAGRAPH_\nI vikingtiden bodde det mange dansker i London. Den danske bebyggelsen var konsentrert omkring Strand. P\xc3\xa5 Guthrum av Danelagens tid (det vil si omkring \xc3\xa5r 880) ble Danelagen opprettet, og vikingene oppf\xc3\xb8rte kirken like utenfor grensebyen London. Liksom den senere domkirke i \xc3\x85rhus ble kirken innviet til St.\xc2\xa0Clemens, som er sj\xc3\xb8folkenes skytshelgen. _NEWLINE_Knut den mektiges s\xc3\xb8nn Kong Harald Harefot av England ble begravet i kirken i mars 1040, etter at hans rival og halvbror Kong Hardeknut av Danmark og England f\xc3\xb8rst hadde liket bli halshogd og kastet i Themsen.\n_START_SECTION_\nKirke for flyv\xc3\xa5penet\n_START_PARAGRAPH_\nKirken ble \xc3\xb8delagt under Blitzen den 10. mai 1941. Etter annen verdenskrig ble kirken gjenoppf\xc3\xb8rt. Siden 1958 har den v\xc3\xa6rt hovedkirke for flyv\xc3\xa5penet, Royal Air Force._NEWLINE_Nabokirken St. Mary le Strand er kirke for marinen, Royal Navy.\n_START_SECTION_\nSkolene\n_START_PARAGRAPH_\nKirken opprettet en barneskole i 1844 og et gymnasium i 1862. Barneskolen ligger p\xc3\xa5 Drury Lane i det n\xc3\xa6rliggende Covent Garden, mens gymnasiet (St.\xc2\xa0Clement Danes School) i 1976 flyttet til Chorleywood i Three Rivers District i Hertfordshire like nord for London. Skolenes kor og orkestre medvirker i en \xc3\xa5rlig festgudstjeneste i kirken._NEWLINE_Etter at flyv\xc3\xa5penet har overtatt St.\xc2\xa0Clement Danes har barneskolen f\xc3\xa5tt et st\xc3\xb8rre samarbeide med nabokirken St.\xc2\xa0Mary le Strand.\n_START_SECTION_\nDanske gudstjenester\n_START_PARAGRAPH_\nI 1696 ble den f\xc3\xb8rste protestantiske danske kirke i London bygget p\xc3\xa5 Wellclose Square ved Tower of London. Denne kirke ble avhendet i 1868. Deretter ble det holdt danske gudstjenester forskjellige steder i London. Noen f\xc3\xa5 ganger var det danske gudstjenester i St.\xc2\xa0Clement Danes. _NEWLINE_St.\xc2\xa0Katharines kirke i Regent's Park ble overtatt av Dansk Kirke i Udlandet i 1952. Siden 1985 har St.\xc2\xa0Katharines kirke v\xc3\xa6rt den danske sj\xc3\xb8manns- og utlandskirke i London."